**Najčastejšie kladené otázky a odpovede k podpornému opatreniu –   
školský podporný tím**

**Otázka č. 1:**

**V rámci májového zberu individuálnych požiadaviek zriaďovateľov škôl na pedagogických asistentov (ďalej len „PA“) naša škola požadovala 3 PA. Od 1. 9. 2024 bol našej škole pridelený iba 1 plný úväzok PA. Okrem toho sme dostali od 1. 9. 2024 1 plný pracovný úväzok člena školského podporného tímu (ŠPT). Zatiaľ sa nám nepodarilo zohnať do ŠPT ani psychológa, ani špeciálneho pedagóga. V zákone je napísané, že členom ŠPT môže byť aj iný pedagogický zamestnanec. Zaujíma nás, či si môžeme zamestnať na pridelený plný úväzok člena ŠPT aj PA? Tiež nás zaujíma, aký je rozdiel v pracovnej náplni PA a PA, ktorý je členom ŠPT?**

*Podľa § 84a ods. 2 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov je* ***členom školského podporného tímu*** *školský špeciálny pedagóg a všetci odborní zamestnanci príslušnej školy. Členmi školského podporného tímu môžu byť aj iní pedagogickí zamestnanci (ďalej len „PZ“) t. j. aj PA, ktorý je podľa § 19 písm. f) a § 21 ods. 1 zákona č. 138/2019 Z. z. pedagogickým zamestnancom. Z finančného príspevku určeného na podporné opatrenie „školský podporný tím“ (ďalej len „podporné opatrenie ŠPT“) sa majú* ***primárne*** *financovať úväzky školského špeciálneho pedagóga alebo odborného zamestnanca podľa § 23 zákona č. 138/2019 Z. z. V prípade, že škola nevie nájsť zamestnancov v uvedených kategóriách,* ***je možné*** *z finančných prostriedkov pridelených na tento účel financovať aj pedagogického zamestnanca - pedagogického PA.*

***PA*** *vykonáva činnosti podľa § 21 ods. 1 zákona č. 138/2019 Z. z. To znamená, že podľa požiadaviek učiteľa, vychovávateľa alebo majstra odbornej výchovy a v spolupráci s odbornými zamestnancami vytvára rovnosť príležitostí vo výchove a vzdelávaní, pomáha dieťaťu, žiakovi alebo skupine detí alebo žiakov pri prekonávaní architektonických, informačných, jazykových, zdravotných, sociálnych alebo kultúrnych bariér.*

***Ak PA plní úlohy člena ŠPT*** *podľa § 84a ods. 1 zákona č. 138/2019 Z. z., potom jeho úlohou je najmä:*

*a) koordinovať rozvoj inkluzívneho vzdelávania,*

*b) zabezpečiť vo výchove a vzdelávaní uplatňovanie používania prístupov a stratégií, ktoré vyplývajú z jednotlivých odborov vedy a techniky,*

*c) spolupracovať so zariadením poradenstva a prevencie a ďalšími subjektmi pri podpore detí, žiakov a ich zákonných zástupcov v oblasti výchovy a vzdelávania,*

*d) poskytovať poradenstvo deťom, žiakom a zákonným zástupcom a metodickú podporu pedagogickým zamestnancom,*

*e) podieľať sa na tvorbe školského vzdelávacieho programu.*

***Z vyššie uvedeného vyplýva, že ak je PA prijatý ako člen ŠPT, plní okrem úloh PA uvedených v § 21 ods. 1 zákona č. 138/2019 Z. z. aj úlohy podľa § 84a ods.1 zákona č. 138/2019 Z. z.***

**Otázka č. 2:**

**Mesačný plat člena ŠPT na našej škole je nižší, ako je mesačný normatív, ktorý sme dostali z MŠVVaM SR na člena ŠPT. Čo má škola v takomto prípade urobiť s nevyčerpaným rozdielom FP?**

*Škola môže tento rozdiel použiť na dofinancovanie pohyblivej zložky mzdy, napr. osobného príplatku alebo odmeny člena ŠPT a k tomu prislúchajúcich odvodov. Ak škola rozdiel medzi sumou mesačného platu člena ŠPT a mesačným normatívom stanoveným MŠVVaM SR nevyčerpá, je povinná rozdiel vrátiť prostredníctvom svojho zriaďovateľa a príslušného regionálneho úradu školskej správy MŠVVaM SR najneskôr do 30. novembra 2024.*

**Otázka č. 3:**

**Môže škola uzatvoriť s učiteľom súbežný pracovný pomer na pracovnú pozíciu odborného zamestnanca ako člena ŠPT?**

*Áno, škola môže s učiteľom uzatvoriť súbežný pracovný pomer na pracovnú pozíciu odborného zamestnanca, ako člena ŠPT. Učiteľ, ako odborný zamestnanec, môže pôsobiť na pracovnej pozícii* ***školského špeciálneho pedagóga, školského logopéda, školského psychológa, liečebného pedagóga, sociálneho pedagóga alebo odborného zamestnanca*** *zabezpečujúceho poskytovanie činností podpornej úrovne 1. stupňa v systéme poradenstva a prevencie, ak spĺňa kvalifikačné predpoklady na uvedené pracovné pozície a jeho denný pracovný čas nepresahuje pri* ***rovnomerne*** *rozvrhnutom pracovnom čase 9 hodín (§86 ods. 2 Zákonník práce). Pri* ***nerovnomerne*** *rozvrhnutom pracovnom čase pracovný čas v priebehu 24 hodín nesmie presiahnuť 12 hodín (§ 87 ods.4 ZP).*

**Otázka č. 4:**

**Na škole pôsobí PA. Môže s ním škola uzatvoriť súbežný pracovný pomer na pracovnú pozíciu odborného zamestnanca ako člena ŠPT?**

*Áno, škola môže s PA uzatvoriť súbežný pracovný pomer na pracovnú pozíciu odborného zamestnanca alebo na pracovnú pozíciu iného pedagogického zamestnanca, ako člena ŠPT. PA môže pôsobiť na pracovnej pozícii* ***školského špeciálneho*** *pedagóga (kategória PZ****)*** *a na pozícii**odborného zamestnanca* ***školského logopéda, školského psychológa, liečebného pedagóga, sociálneho pedagóga alebo odborného zamestnanca*** *zabezpečujúceho poskytovanie činností podpornej úrovne 1. stupňa v systéme poradenstva a prevencie, ak spĺňa kvalifikačné predpoklady na uvedené pracovné pozície a jeho denný pracovný čas nepresahuje pri* ***rovnomerne*** *rozvrhnutom pracovnom čase 9 hodín (§86 ods. 2 Zákonník práce). Pri* ***nerovnomerne*** *rozvrhnutom pracovnom čase v priebehu 24 hodín nesmie presiahnuť 12 hodín (§ 87 ods.4 ZP).  Ak ide o pracovnú pozíciu odborného zamestnanca, pracovný pomer je možné uzatvoriť, len ak sú splnené kvalifikačné predpoklady.*

**Otázka č. 5:**

**Môžeme použiť finančné prostriedky (ďalej len „FP“) pridelené formou príspevku na podporné opatrenie na ŠPT na vyplatenie nadčasu učiteľovi, ktorý vykonáva popri vyučovacej činnosti aj činnosti člena ŠPT?**

*Nie, FP nie je možné použiť na vyplatenie nadčasov.*

**Otázka 6:**

**Sme malotriedna základná škola (ďalej len „ZŠ“), v ktorej okrem p. riaditeľky pracuje 1 p. učiteľka na plný pracovný úväzok. Od septembra sme dostali z MŠVVaM SR FP formou príspevku na podporné opatrenia na 0,25% úväzok člena ŠPT. Nedarí sa nám získať na takýto pracovný úväzok zamestnanca. Chceme sa opýtať, či je možné, aby bola podpora vo výchove a vzdelávaní s deťmi so zdravotným znevýhodnením poskytovaná aj kmeňovou p. učiteľkou a ako by jej bolo možné túto prácu nad rámec povinností z hlavnej činnosti zaplatiť?**

*Za vykonávanie práce nad rámec pracovných povinností možno priznať osobný príplatok podľa § 10 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov alebo podľa § 20 uvedeného zákona môže zamestnávateľ poskytnúť zamestnancovi odmenu za kvalitné vykonávanie pracovných činností alebo za vykonanie práce presahujúcej rámec pracovných činností vyplývajúcich z dohodnutého druhu práce. Vo vnútorných predpisoch školy je potrebné zadefinovať, kedy a akou formou bude túto činnosť vykonávať.*

*Škola zároveň môže s učiteľom uzatvoriť súbežný pracovný pomer na pracovnú pozíciu odborného zamestnanca alebo na pracovnú pozíciu iného pedagogického zamestnanca. Učiteľ môže pôsobiť na pracovnej pozícii školského špeciálneho pedagóga (kategória PZ) a na pozícii odborného zamestnanca školského logopéda, školského psychológa, liečebného pedagóga, sociálneho pedagóga alebo odborného zamestnanca zabezpečujúceho poskytovanie činností podpornej úrovne 1. stupňa v systéme poradenstva a prevencie, ak spĺňa kvalifikačné predpoklady na uvedené pracovné pozície a jeho denný pracovný čas nepresahuje pri rovnomerne rozvrhnutom pracovnom čase 9 hodín (§86 ods. 2 Zákonník práce). Pri nerovnomerne rozvrhnutom pracovnom čase v priebehu 24 hodín nesmie presiahnuť 12 hodín (§ 87 ods.4 ZP).*

**Otázka č. 7:**

**Sme málotriedna ZŠ. Od septembra sme dostali finančné prostriedky z MŠVVaM SR formou príspevku na podporné opatrenia na 0,25% úväzok člena ŠPT. Nedarí sa nám získať na takýto pracovný úväzok zamestnanca. Chceme sa opýtať, či je možné, aby bola podpora vo výchove a vzdelávaní s deťmi so zdravotným znevýhodnením poskytovaná na dohodu o pracovnej činnosti študentom vysokej školy, ktorý študuje psychológiu.**

*Áno. Podľa § 2 ods. 5 zákona č. 138/2019 Z. z. „Na pedagogického zamestnanca a odborného zamestnanca,* ***ktorý vykonáva pracovnú činnosť na základe dohody o prácach vykonávaných mimo pracovného pomeru, sa nevzťahujú***[*§ 11 ods. 1 písm. a)*](https://www.slov-lex.sk/pravne-predpisy/SK/ZZ/2019/138/20220901#paragraf-11.odsek-1.pismeno-a)*,* [*§ 28 až 39*](https://www.slov-lex.sk/pravne-predpisy/SK/ZZ/2019/138/20220901#paragraf-28)*,* [*§ 40 až 70*](https://www.slov-lex.sk/pravne-predpisy/SK/ZZ/2019/138/20220901#paragraf-40) *a* [*§ 79*](https://www.slov-lex.sk/pravne-predpisy/SK/ZZ/2019/138/20220901#paragraf-79)*.“.*

*S takýmto uchádzačom možno od 1. 1. 2022 uzatvoriť len dohodu o prácach vykonávaných mimo pracovného pomeru, napr. dohodu o pracovnej činnosti alebo dohodu o brigádnickej práci študentov v prípade, ak má štatút študenta.*

*Z ustanovenia § 2 ods. 5 zákona č. 138/2019 Z. z. vyplýva, že od takéhoto pedagogického zamestnanca sa nevyžaduje stupeň vzdelania, netýka sa ho kariérový postup ani profesijný rozvoj.*

**Otázka 8:**

**Sme ZŠ a zamestnávame PA na 0,5 pracovný úväzok. Financujeme ho z príspevku na podporné opatrenia (PA). Okrem tohto pracovného úväzku sme prostredníctvom príspevku na podporné opatrenia dostali FP na člena ŠPT na 0,75 pracovný úväzok. Chcela by som sa opýtať, či tento spomínaný PA môže okrem pracovnej zmluvy na výkon PA (0,5 úväzok) byť aj členom ŠPT. Ak áno, potom ma zaujíma, ako ho môžeme zamestnať na oblasť práce v ŠPT, na aký pracovný úväzok a ako ho budeme odmeňovať?**

*Dve pracovné zmluvy na rovnaký druh vykonávanej pracovnej činnosti nie je možné uzatvoriť. Pre vyššie uvedeného PA je možné uzatvoriť ďalšiu pracovnú zmluvu aj na úväzok 0,75 na ktorú bude vykonávať napr. prácu odborného zamestnanca – školského špeciálneho pedagóga, ak spĺňa kvalifikačné predpoklady. K tejto pracovnej zmluve bude určený funkčný plat na základe spĺňania kvalifikačných predpokladov.*

**Otázka č. 9:**

**Sme ZŠ a od septembra sme dostali FP z MŠVVaŠ SR formou príspevku na podporné opatrenia na 0,5 % pracovný úväzok člena ŠPT. Uzatvorili sme s p. učiteľom, ktorý je kvalifikovaný špeciálny pedagóg, súbežný pracovný pomer na školského špeciálneho pedagóga ako člena ŠPT. Ako mu máme stanoviť funkčný plat?**

*Škola posudzuje tieto dva súbežné pracovné pomery samostatne aj v závislosti od spĺňania kvalifikačných predpokladov a funkčný plat bude stanovený samostatne pre prvý a samostatne pre druhý pracovný pomer.*

**Otázka č. 10:**

**Sme ZŠ a od septembra sme dostali FP z MŠVVaM SR formou príspevku na podporné opatrenia na 0,5 % pracovný úväzok člena ŠPT. Škola chce prijať školského špeciálneho pedagóga. Môžeme na túto pozíciu prijať učiteľa, ktorý má ÚSOV v odbore učiteľstvo pre materské školy a ukončené bakalárske štúdium v odbore „špeciálna pedagogika“?**

*Nie. Podľa § 11 ods. 1 písm. a) zákona č. 138/2019 Z. z. je vyžadovaným stupňom vzdelania pre školského špeciálneho pedagóga najmenej vysokoškolské vzdelanie druhého stupňa.*

**Otázka č. 11:**

**Sme ZŠ a z MŠVVaM SR sme od septembra 2024 dostali pridelené FP prostredníctvom príspevku na podporné opatrenia na 1 pracovný úväzok člena ŠPT. Na škole už pracuje školský psychológ ako odborný zamestnanec, ktorého sme doteraz platili z normatívnych finančných prostriedkov. Môžeme tohto školského psychológa financovať od septembra z FP získaných z príspevku na podporné opatrenia a ušetrené normatívne FP prerozdeliť medzi ostatných zamestnancov?**

*Áno, je to takto možné.*

**Otázka č. 12:**

**Sme ZŠ a z MŠVVaM SR sme od septembra 2024 dostali pridelené FP prostredníctvom príspevku na podporné opatrenia na 0,5 pracovný úväzok člena ŠPT. Môžeme na tento pracovný úväzok uzatvoriť s p. učiteľkou z 1. stupňa ďalšiu pracovnú zmluvu, prostredníctvom ktorej ju zamestnáme ako odborného zamestnanca - školského špeciálneho pedagóga, lebo má na takúto prácu patričné vzdelanie?**

*Áno, je to takto možné.*

**Otázka č. 13:**

**Sme ZŠ a z MŠVVaM SR sme od septembra 2024 dostali pridelené FP prostredníctvom príspevku na podporné opatrenia na 0,5 pracovný úväzok člena ŠPT. Môžeme na tento pracovný úväzok člena ŠPT zamestnať pani vychovávateľku školského klubu detí, ktorá má vyštudovanú logopédiu, a uzatvoriť s ňou ďalšiu pracovnú zmluvu, prostredníctvom ktorej ju zamestnáme ako odborného zamestnanca - školského logopéda - na 0,5% pracovný úväzok?**

*Áno, je to takto možné.*

**Otázka č. 14:**

**Sme ZŠ a z MŠVVaM SR sme od septembra 2024 dostali pridelené FP prostredníctvom príspevku na podporné opatrenia na 1 člena ŠPT. Môžeme tento pracovný úväzok rozdeliť na dva polovičné úväzky a uzatvoriť s dvomi zamestnancami pracovné zmluvy na 0,5 úväzok? Jeden bude vykonávať prácu odborného zamestnanca - školský špeciálny pedagóg - a druhý bude pracovať ako sociálny pedagóg na 0,5 úväzok.**

*Áno, je to takto možné.*

**Otázka č.15:**

**Sme ZŠ a od septembra sme dostali FP z MŠVVaM SR formou príspevku na podporné opatrenia na 0,5 % úväzok člena ŠPT. Na uvedenú pozíciu sa nám nepodarilo nikoho nájsť. V legislatíve sa hovorí, že členom ŠPT môže byť aj iný pedagogický zamestnanec zameraný na zabezpečenie poskytovania činnosti podpornej úrovne prvého stupňa v systéme poradenstva a prevencie. Zaujíma nás, v akom čase môžu naši pedagogickí zamestnanci takúto činnosť vykonávať, ako to má škola ošetriť v pracovno-právnej oblasti, čo do takejto činnosti spadá a ako môžu byť za túto činnosť honorovaní?**

*Zamestnávateľ môže v súlade s § 50 Zákonníka práce uzatvoriť so zamestnancom aj viac pracovných pomerov* ***na činnosti spočívajúce v prácach iného druhu****; práva a povinnosti z týchto pracovných pomerov sa posudzujú samostatne.  V prípade, ak by sa jednalo o učiteľa (prvá pracovná zmluva) a druhú pracovnú zmluvu by mal uzatvorenú napr. ako PA, tak po splnení svojho úväzku učiteľa vykonáva pracovnú činnosť člena ŠPT - PA, pričom vykonáva činnosti uvedené v 84a) ods.1 zákona č. 138/2019 Z. z., ktorými sú okrem poskytovania poradenstva deťom, žiakom a zákonným zástupcom a metodickej podpory pedagogickým zamestnancom aj spolupráca so zariadením poradenstva a prevencie a ďalšími subjektmi pri podpore detí, žiakov a ich zákonných zástupcov v oblasti výchovy a vzdelávania (návštevy v týchto zariadeniach, riešenie rizikových detí/rodín, konzultácie).* *).*

*Vo vnútorných predpisoch školy je potrebné zadefinovať vykonávanie činností člena ŠPT ako činností súvisiacich s priamou výchovno-vzdelávacou činnosťou.*

*Činnosti člena ŠPT by mali patriť medzi tie činnosti súvisiace s priamou výchovno- vzdelávacou činnosťou, ktoré člen ŠPT vykonáva na pracovisku a mimo pracoviska len v prípade, ak ide o spoluprácu s poradenským zariadením, alebo inou relevantnou inštitúciou.*

**Otázka č. 16:**

**Sme špeciálna ZŠ od MŠVVaM SR sme prostredníctvom príspevku na podporné opatrenia dostali od septembra FP na 0,25 % úväzok PA. Zaujíma, či je možné zamestnať PA na pracovný úväzok 0,25 % na dohodu?**

*Dohody o prácach vykonávaných mimo pracovného pomeru sa uzatvárajú len vo výnimočných prípadoch. Treba si uvedomiť, že takýto zamestnanci sú do určitej miery znevýhodnení oproti zamestnancom prijatým na základe pracovnej zmluvy (dovolenky....). Ak nie sú objektívne dôvody, nemožno zamestnanca znevýhodňovať oproti ostatným zamestnancom.*

**Otázka č. 17:**

**Od septembra sme dostali FP na ŠPT (0,25 pracovný úväzok). Zaujíma ma, koľko hodín v týždni predstavuje tento pracovný úväzok?**

*Jednotlivé základné úväzky pedagogických zamestnancov sú ustanovené v Nariadení vlády SR č. 201/2019 Z. z. o priamej výchovno-vzdelávacej činnosti a základný úväzok PA je definovaný v § 4 ods.4 uvedeného nariadenia.*

*Podľa § 3 ods. 7 uvedené nariadenia* ***základný úväzok školského špeciálneho pedagóga****, základný úväzok školského digitálneho koordinátora a základný úväzok učiteľa profesijného rozvoja sa* ***neustanovuje****.*

*Príklad: PA učiteľa ZŠ (0,25 %) : 23h x 0,25% = 5,75 h, zaokrúhlene 6 hodín týždenne priamej výchovno- vzdelávacej činnosti.*

*Školský špeciálny pedagóg: 37,5 h x 0,25 % = 9,375 h*

**Otázka č. 18:**

**Našej škole bol od septembra na základe paušálneho kľúča pridelený úväzok 0,25 na člena ŠPT. Z vyššie uvedenej otázky vyplýva, že sa jedná o cca 9 hodín týždenne. Plánujeme tieto hodiny rozdeliť úmerne trom pedagogickým zamestnancom, ktorí pracujú ako učitelia na plný pracovný úväzok. Zaujíma nás, ako máme uvedené ošetriť v pracovno-právnej oblasti, ako budú títo pedagogickí zamestnanci odmeňovaní za výkon 3 hodín práce člena ŠPT a v akom čase budú túto prácu člena ŠPT vykonávať?**

*Podľa § 20 zákona č. 553/2003 Z. z., zamestnávateľ môže zamestnancovi poskytnúť odmenu za kvalitné vykonávanie pracovných činností alebo za vykonanie práce presahujúcej rámec pracovných činností vyplývajúcich z dohodnutého druhu práce. Je v kompetencii jednotlivých zamestnávateľov zadefinovať vo vnútorných predpisoch školy, kedy a akou formou bude túto činnosť člen ŠPT vykonávať.*

*Škola zároveň môže s učiteľom uzatvoriť súbežný pracovný pomer na pracovnú pozíciu odborného zamestnanca alebo na pracovnú pozíciu iného pedagogického zamestnanca. Učiteľ môže pôsobiť na pracovnej pozícii školského špeciálneho pedagóga (kategória PZ) a na pozícii odborného zamestnanca školského logopéda, školského psychológa, liečebného pedagóga, sociálneho pedagóga alebo odborného zamestnanca zabezpečujúceho poskytovanie činností podpornej úrovne 1. stupňa v systéme poradenstva a prevencie, ak spĺňa kvalifikačné predpoklady na uvedené pracovné pozície a jeho denný pracovný čas nepresahuje pri rovnomerne rozvrhnutom pracovnom čase 9 hodín (§86 ods. 2 Zákonník práce). Pri nerovnomerne rozvrhnutom pracovnom čase v priebehu 24 hodín nesmie presiahnuť 12 hodín (§ 87 ods.4 ZP). V tomto prípade bude s každým učiteľom uzatvorený pracovný pomer na dĺžku úväzku zodpovedajúcemu trom hodinám.*

**Otázka č. 19:**

**Od septembra sme dostali FP na ŠPT (0,5 pracovný úväzok). Pán učiteľ dejepisu pracuje ako učiteľ na čiastočný úväzok (18 hodín týždenne). Pán učiteľ má vyštudovanú špeciálnu pedagogiku a preto by sme chceli, aby pracoval ako člen ŠPT na pracovnej pozícii „školský špeciálny pedagóg“. Budeme mu hodiny zodpovedajúce práci člena ŠPT dopĺňať do jeho základného úväzku a zároveň** **vyplácať nadčas? Alebo s ním uzatvoríme ďalší pracovný pomer na znížený úväzok (0,5) odborného zamestnanca – školského špeciálneho pedagóga?**

*Za predpokladu, že učiteľ dejepisu spĺňa kvalifikačné predpoklady aj na výkon pracovnej činnosti školského špeciálneho pedagóga ustanovené v prílohe č. 8 vyhlášky č. 173/2023 Z. z. o kvalifikačných predpokladoch pedagogických zamestnancov a odborných zamestnancov, zamestnávateľ s ním uzatvorí druhú pracovnú zmluvu na výkon pracovnej činnosti školského špeciálneho pedagóga. Práva a povinnosti z týchto dvoch pracovných pomerov sa posudzujú samostatne. To znamená, že zamestnávateľ osobitne posudzuje zaradenie do platovej triedy podľa spĺňania kvalifikačných predpokladov na výkon pracovnej činnosti učiteľa (môže poberať príplatok za špecializovanú činnosť napr. triedny učiteľ, môže mať vykonanú I. alebo II. atestáciu ako učiteľ a pod) a osobitne na výkon pracovnej činnosti školského špeciálneho pedagóga. V tomto prípade zamestnávateľ vyhotoví aj dve oznámenia o výške a zložení funkčného platu.*

**Otázka č. 20:**

**Chcela by som sa opýtať, či je možné zamestnávať odborného zamestnanca – školského psychológa, ktorý pracuje 5 hodín týždenne na dohodu, ktorú budeme vyplácať z finančných prostriedkov, ktoré sme dostali na základe paušálneho kľúča na člena ŠPT prostredníctvom príspevku na podporné opatrenie?**

*Dohody o prácach vykonávaných mimo pracovného pomeru sa uzatvárajú len vo výnimočných prípadoch. Treba si uvedomiť, že takýto zamestnanci sú do určitej miery znevýhodnení oproti zamestnancom prijatým na základe pracovnej zmluvy ( dovolenky....). Ak nie sú objektívne dôvody, nemožno zamestnanca znevýhodňovať oproti ostatným zamestnancom.*

**Otázka č. 21:**

**Sme ZŠ a zamestnávame PA na 0,5 pracovný úväzok. Financujeme ho z príspevku na podporné opatrenia (PA). Okrem tohto pracovného úväzku sme prostredníctvom príspevku na podporné opatrenia dostali FP na člena ŠPT na 0,5 pracovný úväzok. Chcela by som sa opýtať, či tento spomínaný PA môže okrem pracovnej zmluvy na výkon PA (0,5 úväzok) byť aj členom ŠPT (0,5 úväzok PA). Ak áno, potom ma zaujíma, ako ho môžeme zamestnať na oblasť práce v ŠPT a ako ho budeme odmeňovať?**

*Dve pracovné zmluvy na rovnaký druh vykonávanej pracovnej činnosti nie je možné uzatvoriť. Pre vyššie uvedeného PA je možné dohodnúť zmenu pracovných podmienok v súčasnej pracovnej zmluve tak, že sa dohodne pracovný pomer na ustanovený pracovný čas ( plný pracovný úväzok ) a zároveň sa dohodne, že súčasťou jeho pracovných povinností bude aj výkon činností člena ŠPT. Odmeňovanie tohto PA bude škola realizovať mesačne z 2 zdrojov – vo výške 0,5 z príspevku na PA a 0,5 z príspevku na ŠPT. Rovnako bude vykazovanie zamestnaností a čerpania miezd v štatistickom výkaze Škol.(MŠVVaM SR) 1-04.*

**Otázka č. 22:**

**Od septembra dostala naša ZŠ pridelené FP z MŠVVaM SR formou príspevku na podporné opatrenia na 0,25% úväzok člena ŠPT. FP sú rozpočtovým opatrením určené na úhradu osobných nákladov. Keďže ide o pomerne nízky úväzok, nepodarilo sa nám získať zamestnanca na riadnu pracovnú zmluvu. Naskytla sa nám však možnosť prijať zamestnanca na dohodu o pracovnej činnosti. Môžeme tieto FP použiť aj pre zamestnanca, s ktorým uzatvoríme dohodu o pracovnej činnosti? Nie sme povinní so zamestnancom uzatvoriť výhradne pracovnú zmluvu a dodržať tak pridelený úväzok 0,25% tiež z dôvodu, že poskytnuté finančné prostriedky sú určené na osobné náklady?**

*So zamestnancom nie ste povinní uzatvoriť výhradne pracovnú zmluvu, ale upozorňujeme, že dohody o prácach vykonávaných mimo pracovného pomeru sa uzatvárajú len vo výnimočných prípadoch. Treba si uvedomiť, že takíto zamestnanci sú do určitej miery znevýhodnení oproti zamestnancom prijatým na základe pracovnej zmluvy (dovolenky....). Ak nie sú objektívne dôvody, nemožno zamestnanca znevýhodňovať oproti ostatným zamestnancom. Ak bude člen ŠPT ( napr. psychológ) zamestnaný na dohodu, potom samozrejme náklady na túto činnosť budú hradené v rámci rozpočtovej položky 630 – Tovary a služby ( konkrétne 637 – Služby). Náklady na dohody sa vykazujú aj v štatistickom zisťovaní o zamestnancoch a mzdách Škol. (MŠVVaM SR) 1-04, a to aj v stĺpci J formulára výkazu, v ktorom sa vykazujú údaje o školskom podpornom tíme.*

**Otázka č. 23:**

**Bol nám pridelený 1,25% pracovný úväzok pre člena ŠPT. Podarilo sa nám zamestnať sociálneho pedagóga na 0,50% úväzok a psychológa na 0,50% úväzok. Zostalo nám teda 0,25 úväzku, ktorý už nebudeme vedieť nijak využiť. Osobné náklady na sociálneho pedagóga a psychológa sú však vyššie – musíme k ich mzdám ešte doplácať. Bolo by možné použiť FP zo zostávajúceho úväzku 0,25% na dofinancovanie miezd sociálneho pedagóga a psychológa, alebo budeme musieť zvyšný príspevok zodpovedajúci 0,25% vrátiť?**

*FP boli napočítané na základe výšky prideleného úväzku. To vo Vašom prípade znamená, že FP boli pridelené na 1,25 úväzku ŠPT a nie na 1 úväzok ŠPT. V prípade, že sa Vám nepodarí obsadiť 0,25 úväzok ŠPT, je potrebné FP pridelené na 0,25 úväzok ŠPT vrátiť.*

**Otázka č. 24:**

**Sme  ZŠ a od septembra nám boli pridelené FP z MŠVVaM SR formou príspevku na podporné opatrenia na 100 % pracovný úväzok člena ŠPT. Mzda nášho zamestnanca je však nižšia ako pridelený príspevok. Môžeme zostávajúce FP použiť aj na iné náklady pre tohto zamestnanca - konkrétne na stravné, príspevok na tvorbu SF a DDS? Môžeme mu prípadne zvyšné finančné prostriedky vyplatiť formou odmeny?**

*V tomto prípade do úvahy pripadá len prípadná úprava pohyblivej zložky mzdy (priznanie osobného príplatku alebo odmeny) a k tomu prislúchajúce odvody. Ak škola rozdiel medzi sumou mesačného platu člena ŠPT a mesačným normatívom stanoveným MŠVVaM SR nevyčerpá, je povinná rozdiel vrátiť prostredníctvom svojho zriaďovateľa a príslušného regionálneho úradu školskej správy MŠVVaM SR najneskôr do 30. novembra 2024.*

**Otázka č. 25:**

**Pedagogický zamestnanec, ktorý je financovaný z podporného opatrenia, bol v priebehu septembra 2024 práceneschopný. Našou otázkou je, či náhrada príjmu za dočasnú práceneschopnosť je tiež financovaná z finančných prostriedkov podporného opatrenia, alebo je to náklad zamestnávateľa?**

*Pridelené finančné prostriedky zo štátneho rozpočtu na pedagogického zamestnanca financovaného prostredníctvom príspevku na podporné opatrenie je možné využiť aj na financovanie prvých 10 dní jeho práceneschopnosti, nakoľko ide o náhradu príjmu pri dočasnej práceneschopnosti zamestnanca.*

**Otázka č. 26:**

**Našej škole boli pridelené finančné prostriedky na podporné opatrenie (PO) - ŠPT. Môžeme z týchto finančných prostriedkov financovať psychológa, ktorý už na škole pôsobí? Sme povinní s týmto zamestnancom uzatvoriť novú pracovnú zmluvu?**

*Nová pracovná zmluva nie je potrebná. Z finančných prostriedkov, ktoré ste dostali na PO – ŠPT, je možné financovať mzdu psychológa tak, ako sme už uviedli v odpovedi na otázku   
č. 11.*

**Otázka č. 27:**

**Sme ZŠ, ktorá dostala od septembra na PO – ŠPT úväzok 0,75. Podarilo sa nám zamestnať školského špeciálneho pedagóga na 0,5 úväzok. Jeho funkčný plat je ale vyšší ako objem FP na plat člena ŠPT, ktorý sme dostali a ktorý zodpovedá pracovnému úväzku 0,5. Je možné použiť na dofinancovanie jeho platu finančné prostriedky zodpovedajúce neobsadenému 0,25 úväzku člena ŠPT ?**

*Finančné prostriedky sú pridelené na konkrétnu výšku pracovného úväzku. To znamená, že nie je možné použiť celkovú sumu pridelenú na 0,75 pracovný úväzok ŠPT na financovanie iba 0,5 pracovného úväzku ŠPT. Prideleným pracovným úväzkom ŠPT totižto zodpovedá určitý očakávaný rozsah poskytovaných činností a aj časový fond práce.*

*Vzhľadom na uvedené je potrebné rozdiel medzi pridelenými finančnými prostriedkami a skutočnými osobnými nákladmi (0,25 úväzku) vrátiť MŠVVaM SR prostredníctvom príslušného regionálneho úradu školskej správy v zmysle metodiky, alebo na túto časť úväzku uzatvoriť nový pracovný pomer inému členovi ŠPT.*